**Nägen Poor Holschen**

nah Bernd Poieß

5 Spelers

Spreker: In Holland klabastern fröher all Lüd mit Holschen dör de Straten. Junge Lüüd un ole Lüüd, Vadder, Mudder, Oma, Opa, un ok de Kinner harrn keen anner Foottüüch as Holschen. Dor weer mal’n Familje, de harr tein Kinner. Mudder harr masse Arbeit, bit se de Kinner abends all in’t Bett harr. Wenn se denn wäten wull, of all Kinner bi Huus un in’t Bett weern, gung se eenfach bi un tell de Holschen, de vör de Kamerdöör stünnen.

Mudder: Een Poor Holschen, twee Poor Holschen, dree Poor Holschen, veer Poor Holschen, fief Poor Holschen, söss Poor Holschen, söben Poor Holschen, acht Poor Holschen, nägen Poor Holschen, tein Poor Holschen! All in’t Bett!

Spreker: Mudder kunn nu ruhig na de Stuuw ringahn un sik dat Stopptüüch herkriegen. – Dat weer nu’n poor Daag later. Mudder harr den Dag vääl Arbeit harrt un weer bi’t Holschentelln al an’t Jappen.

Mudder: Een Poor Holschen, twee Poor Holschen, dree Poor Holschen, veer Poor Holschen, fief Poor Holschen, söss Poor Holschen, söben Poor Holschen, acht Poor Holschen, nägen Poor Holschen – nägen Poor Holschen? – Vadder! Vadder!!!

Vadder: verschlapen Wat is denn, Mudder?

Mudder: Nägen Poor Holschen!

Vadder: Nägen Poor Holschen? (He kümmt un tellt.) Een Poor Hoschen, twee Poor Holschen, dree Poor Holschen (un so wieder bet:) – nägen Poor Holschen – nägen Poor Holschen!

Spreker: Wieldes kummt Oma in de Döör. Se hett markt, dor stimmt wat nich.

Oma: Wat is denn passeert?

Vadder: Nägen Poor Holschen!

Mudder: Nägen Poor Holschen!

Oma: Nägen Poor Holschen? (Se tellt.) Een Poor Holschen, twee Poor Holschen, dree Poor Holschen (un so wieder bet:) – nägen Poor Holschen! O Gottegott! Nägen Poor Holschen!

All (klaagt se:) Nägen Poor Holschen, nägen Poor Holschen!

Spreker: Wieldes geiht de Schoolmester just an dat Huus vorbi. He höört dat Klagen un geiht rin.

Schoolmester: Wat sünd ji denn hier an’t Jammern?

All (wiest se op de Holschen.)

Vadder: Nägen Poor Holschen!

Mudder: Nägen Poor Holschen!

Oma: Nägen Poor Holschen!

Lehrer: Nägen Poor Holschen? (He tellt.) Een Poor Holschen, twee Poor Holschen, dree Poor Holschen (un so wieder bet:) – nägen Poor Holschen. Ji hebbt recht tellt, dat sind bloots nägen Poor Holschen!

Plötzlich ward de Schlaapkamerdöör opreten un de lütte Hinnerk seggt vergrellt:

Hinnerk: Mudder, Mudder! Jan is mit sien Holschen nah Bett gahn!